नई दिल्ली। नाइजीरिया में अगवा किए गए पांच भारतीय नाविकों को मुक्त करा लिया गया है। इस महीने की शुरुआत में नाइजीरिया के वारी में समुद्री लुटेरों ने इन्हें अगवा कर लिया था। नाविकों को छुड़ाने में नाइजीरिया के राष्ट्रपति मुहम्मदु बुहारी ने भी भारत की मदद की।
विदेश मंत्री सुषमा स्वराज ने गुरुवार को ट्वीट में कहा- हमने नाइजीरिया में समुद्री लुटेरों द्वारा अगवा किए गए पांच भारतीय नाविकों को मुक्त करा लिया है। पांचों नाविकों को नाइजीरिया के वारी में गत 11 दिसंबर को अगवा किया गया था। सुषमा ने इस सफलता के लिए नाइजीरिया के राष्ट्रपति मुहम्मदु बुहारी और वहां नियुक्त भारतीय उच्चायुक्त एआर घनश्याम की तारीफ करते हुए उन्हें धन्यवाद दिया। इससे पहले, सुषमा ने गत 18 दिसंबर को कहा था कि नाइजीरिया में भारतीय उच्चायुक्त एआर घनश्याम वहां के राष्ट्रपति मुहम्मदु बुहारी से इस मुद्दे पर 12 दिसंबर को मिल चुके हैं। उन्होंने तब इन नाविकों के सुरक्षित होने की बात कही थी। घनश्याम ने नाविकों को छुड़ाने के लिए बुहारी से मदद भी मांगी थी। सुषमा ने ट्वीट में कहा, मैं हमारे उच्चायुक्त घनश्याम की ओर से किए गए इस अच्छे काम के लिए उनकी प्रशंसा करती हूं।
hin_Deva hin_Deva